วัด-พระสงฆ์ ไม่ทิ้งประชาชน
โรงทานตามพระดำริ สมเด็จพระสังฆราช ช่วยผู้ได้รับผลกระทบโควิด-19โครงการจากพระดำริ สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ซึ่ง มีพระประสงค์ขอความร่วมมือไปยังวัดที่มีศักยภาพทั่วประเทศ จัดตั้งโรงทานเพื่อช่วยประชาชนที่ได้รับความเดือดร้อนจากการระบาดของโรคโควิด-19หนังสือจาก สำนักงานเลขานุการสมเด็จพระสังฆราช วัดราชบพิธสถิตมหาสีมาราม ส่งถึง นายณรงค์ ทรงอารมณ์ ผอ.สำนักงานพระพุทธศาสนาแห่งชาติ (พศ.) เมื่อวันที่ 23 มี.ค.2563 ระบุว่าด้วย สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ทรงติดตามสถานการณ์การแพร่ระบาดของโรคโควิด-19 ซึ่งทวีความรุนแรงขึ้นอย่างกว้างขวาง ส่งผลกระทบต่อสุขภาพอนามัย การประกอบอาชีพ การดำเนินชีวิตประจำวัน และฐานะทางเศรษฐกิจ ก่อให้เกิดความยากลำบากในหมู่ประชาชนผู้มีรายได้น้อย หรือตกอยู่ในภาวะที่ต้องปรับรูปแบบการดำรงชีวิตอย่างกะทันหัน พร้อมทั้งมีพระดำริว่า วัดเป็นศูนย์กลางของชุมชนคู่กับสังคมไทยมานับแต่โบราณตราบจนปัจจุบัน วัดไม่เพียงแต่เป็นที่พำนักของพระภิกษุสามเณร แต่ยังเป็นสถานสาธารณสงเคราะห์ของชุมชนด้วย จึงสมควรที่จะให้วัดที่มีศักยภาพเพียงพอที่จะอนุเคราะห์ประชาชนผู้ประสบความยากลำบาก ดำเนินภารกิจตามบทบาทหน้าที่ที่ดำรงอยู่นับแต่อดีตกาลการนี้ สมเด็จพระสังฆราช มีพระบัญชาโปรดให้ ผอ.สำนักงานพระพุทธศาสนาแห่งชาติ พิจารณาสั่งการสำนักงานพระพุทธศาสนาแห่งชาติ ให้ประสานงานกับวัดทั่วราชอาณาจักรซึ่งมีศักยภาพเพียงพอ จัดตั้งโรงทานช่วยเหลือผู้ประสบความยากลำบากในสถานการณ์โรคระบาด ทั้งนี้ มิใช่การบังคับ แต่เป็นการกำหนดแนวทางประสานความร่วมมือ โดยให้คำนึงถึงความพร้อมของแต่ละวัด ประกอบกับการสนับสนุนจากภาครัฐ ภาคเอกชน และภาคประชาสังคมในชุมชนนั้นๆเป็นสำคัญอีกทั้งให้ประสานภารกิจร่วมกับหน่วยงานและบุคลากรทางการแพทย์และการสาธารณสุขซึ่งมีประจำอยู่ในแต่ละพื้นที่ ในการปฏิบัติเกี่ยวกับการจัดตั้งโรงทาน และการแจกจ่าย ให้เป็นไปตามหลักสุขอนามัย โดยต้องไม่มีการจัดพิธีการ พิธีกรรม กิจกรรม หรือการบริหารจัดการใดๆ ที่ต้องให้บุคคลจำนวนมากมารวมตัวกัน กับทั้งให้ปฏิบัติตามคำสั่ง มาตรการ และคำแนะนำของทางราชการอย่างเคร่งครัดจากนั้นสำนักงานพระพุทธศาสนาแห่งชาติ จึงได้มีหนังสือลงวันที่ 26 มี.ค. แจ้งไปยังผู้ว่าราชการจังหวัดทั่วประเทศและเจ้าคณะ จังหวัดทั่วประเทศ เรื่องประทานพระดำริให้จัดตั้งศูนย์ช่วยเหลือผู้ได้รับผลกระทบจากการแพร่ระบาดของโรคติดเชื้อไวรัสโคโรนา 2019 หรือโควิด-19 เพื่อให้ดำเนินการประสานวัดที่มีศักยภาพ พร้อมทั้งสนับสนุนการ จัดตั้งศูนย์ช่วยเหลือฯ หรือโรงทาน ทั้งยังกำชับว่า วัดที่จัดตั้งศูนย์ช่วยเหลือฯ ให้ปฏิบัติตาม คำสั่ง มาตรการ และคำแนะนำของทางราชการอย่างเคร่งครัดด้วยโดยขณะนี้มีวัดที่ดำเนินการจัดตั้ง แล้ว มากกว่า 200 แห่งทั่วประเทศ เช่น วัดยานนาวา วัดอรุณราชวราราม วัดระฆังโฆสิตาราม วัดลาดปลาเค้า วัดบำเพ็ญเหนือ วัดสะพาน วัดนิมมานรดี วัดบางนาใน วัดบางบอน วัดนายโรง วัดเจดีย์หลวง จ.เชียงใหม่ วัดพระธาตุศรีจอมทอง จ.เชียงใหม่ วัดไร่ขิง จ.นครปฐม วัดสว่างอารมณ์ จ.นครปฐม วัดสามัคคีบรรพต จ.ชลบุรี วัดคุณหญิงส้มจีน จ.ปทุมธานี วัดทรงเสวย จ.ชัยนาท วัดเขาพระทอง จ.นครศรีธรรมราช วัดมงคลวนาราม จ.สระบุรี วัดจำศีล จ.สระบุรี เป็นต้น ทั้งกำลังมีอีกหลายศูนย์ฯ ที่กำลังทยอยจัดตั้งขึ้นอย่างต่อเนื่อง ตามพระดำริของ สมเด็จพระสังฆราชนายณรงค์ ทรงอารมณ์ ผอ.สำนักงานพระพุทธศาสนาแห่งชาติ กล่าวว่า ศูนย์ช่วยเหลือผู้ได้รับผลกระทบจากการแพร่ระบาดของโรคโควิด-19 ตามพระดำริของ สมเด็จพระสังฆราช นั้น เพื่อเป็นการช่วยเหลือ เยียวยา ผู้ที่ได้รับผลกระทบจากการระบาดของโรคโควิด-19 เช่น ตกงาน เป็นต้น ซึ่งนอกจากแจกจ่ายอาหาร น้ำดื่มแล้วบางวัดมีการนำจีวรของพระสงฆ์ที่ยังไม่ได้ใช้มาตัดเย็บเป็นหน้ากากผ้า แจกจ่ายให้ประชาชนเพื่อป้องกันการแพร่ระบาดของโรคนี้ด้วยขณะที่ นายเทวัญ ลิปตพัลลภ รัฐมนตรีประจำสำนักนายกรัฐมนตรี กำกับดูแลสำนักงานพระพุทธศาสนาแห่งชาติ ยืนยันว่า โรงทานแต่ละแห่งจะต้องปฏิบัติตามขั้นตอนของกระทรวงสาธารณสุข (สธ.) อย่างเคร่งครัด เพื่อป้องกันการแพร่ระบาดของโรค ดังนั้น ประชาชนที่เดือดร้อนแล้วมาที่โรงทานไม่ต้องกังวลพร้อมกันนี้ นายเทวัญ ยังทำความเข้าใจไปยังวัดต่างๆทั่วประเทศถึงกรณีการฌาปนกิจศพผู้ป่วยโควิด-19 และการจัดกิจกรรมของวัดในช่วงการระบาดของโรคนี้ ว่า การปฏิบัติศาสนกิจของพระสงฆ์รวมทั้งการฌาปนกิจศพของผู้ป่วยโควิด-19 ประชาชนและวัดไม่ต้องเป็นห่วง เพราะกระทรวงสาธารณสุขมีขั้นตอนที่ปลอดภัย พระสงฆ์ไม่ต้องสัมผัสศพ ทั้งยังมีการฆ่าเชื้อแล้วด้วย ส่วนกิจกรรมต่างๆของวัด ไม่ควรจัดงานให้คนมารวมตัวกันมาก ถ้างดได้ ควรงด และหากพระสงฆ์มีข้อสงสัยสามารถสอบถาม ได้ที่สำนักงานพระพุทธศาสนาแห่งชาติ หรือ สำนักงานพระพุทธศาสนาจังหวัด (พศจ.) ทั่วประเทศทีมข่าวศาสนา มองว่า ศูนย์ช่วยเหลือผู้ได้รับผลกระทบจากการแพร่ระบาดของโรคติดเชื้อไวรัสโคโรนา 2019 หรือ โควิด-19 นับเป็นงานด้านสาธารณสงเคราะห์ ที่เป็นหนึ่งในภารกิจสำคัญของคณะสงฆ์ ใน การช่วยเหลือประชาชนยามที่เกิดภัยต่างๆ อาทิ ภัยธรรมชาติ อุทกภัย อัคคีภัย วาตภัย โรคระบาด ปัญหาสังคม คนไร้ที่พึ่ง เป็นต้นและนับเป็นอีกครั้งที่คณะสงฆ์แสดงให้สังคมไทยเห็นว่า เมื่อใดก็ตามที่ประชาชนในประเทศไทยเดือดร้อน ตกระกำลำบากวัดและพระสงฆ์จะอยู่เคียงข้างและไม่มีทางทิ้งประชาชนอย่างแน่นอนทีมข่าวศาสนา
ศูนย์ช่วยเหลือผู้ได้รับผลกระทบจากการแพร่ระบาดของโรคติดเชื้อไวรัสโคโรนา 2019 หรือโควิด-19
สมเด็จพระสังฆราช,โรงทาน,ผลกระทบโควิด-19,โครงการจากพระดำริ,เทวัญ ลิปตพัลลภ,ตั้งศูนย์ช่วยเหลือ,ทีมข่าวศาสนา,การศึกษา